

 Αριθμ. Πρωτ.:91-08/12/2024

**Ενωση Εισαγγελέων Ελλαδοσ**

**ΨΗΦΙΣΜΑ**

Τα μέλη της Ένωσης Εισαγγελέων Ελλάδος, κατά την 39η Ετήσια Τακτική Γενική Συνέλευση, που πραγματοποιήθηκε στις 8 Δεκεμβρίου 2024, ΟΜΟΦΩΝΑ αποφασίζουν τα εξής:

**1. ΤΟΝΙΖΟΥΝ** ότι η ανεξαρτησία των λειτουργών της Δικαιοσύνης αποτελεί θεμέλιο του δημοκρατικού μας πολιτεύματος και **ΚΑΛΟΥΝ** όλους τους κοινωνικούς εταίρους να κατανοήσουν τη σημασία της και να τη θωρακίσουν έμπρακτα.

**2. ΚΑΤΑΔΙΚΑΖΟΥΝ** κάθε προσπάθεια απαξίωσης και στοχοποίησης τωνεισαγγελικών λειτουργών, με αφορμή τους χειρισμούς τους σε συγκεκριμένες υποθέσεις, **ΥΠΟΓΡΑΜΜΙΖΟΥΝ** ότι τέτοιου είδους πρακτικές δεν προσήκουν σε ένα δημοκρατικό πολίτευμα, που σέβεται τη συνταγματική αρχή του κράτους δικαίου, διαπνέεται από τον βασικό κανόνα της διάκρισης των λειτουργιών και αυτοαποκαλείται «ευνομούμενο» και **ΔΙΑΒΕΒΑΙΩΝΟΥΝ** ότι δεν πρόκειται να επιφέρουν τις επιδιωκόμενες παρενέργειες, δηλαδή τον κλονισμό της εμπιστοσύνης των πολιτών προς την εισαγγελική αρχή και τη Δικαιοσύνη εν γένει, καθόσον οι Έλληνες εισαγγελείς δεν επηρεάζονται από ευθείες ή έμμεσες απειλές, πιέσεις και εκφοβισμούς, από οποιαδήποτε πηγή και αν προέρχονται, αλλά ασκούν το λειτούργημά τους και θα συνεχίσουν να το πράττουν, με βάση τον νόμο και τη συνείδησή τους, με υψηλό αίσθημα ευθύνης και αφοσίωσης στο καθήκον, με αυταπάρνηση και κυρίως με παρρησία, λειτουργώντας ως εγγυητές των ελευθεριών του πολίτη.

**3.** **ΕΠΙΣΗΜΑΙΝΟΥΝ** την έλλειψη αποτελεσματικών μέτρων ασφαλείας των δικαστικών και εισαγγελικών λειτουργών, όπως και των δικαστικών υποδομών και εγκαταστάσεων και **ΠΡΟΤΡΕΠΟΥΝ** την πολιτεία να λάβει άμεσα τα αναγκαία μέτρα για την προστασία τους, ώστε οι λειτουργοί της δικαιοσύνης να επιτελούν το λειτούργημα τους, υπό συνθήκες πλήρους ασφαλείας και ελευθερίας.

**4.** **ΕΞΟΥΣΙΟΔΟΤΟΥΝ** το Διοικητικό Συμβούλιο της Ένωσης Εισαγγελέων Ελλάδος να αναλάβει όλες τις αναγκαίες δράσεις, για την ανάδειξη και ικανοποίηση των προτάσεων και αιτημάτων του κλάδου.

**Με εξουσιοδότηση της Γενικής Συνέλευσης**

**Για το Διοικητικό Συμβούλιο της Ένωσης Εισαγγελέων Ελλάδος**

|  |  |  |
| --- | --- | --- |
| **Ο Πρόεδρος** |  | **Η Γενική Γραμματέας** |
|  |  |  |
| **Αχιλλέας Ζήσης****Αντεισαγγελέας Αρείου Πάγου** |  | **Κυριακή Κλιάμπα****Αντεισαγγελέας Εφετών** |